ส่วนที่ 1 ข้อมูลสรุป (Executive Summary)

บริษัท สยามเจเนอรัลแฟคตอริ่ง จำกัด (มหาชน)
ประกอบธุรกิจหลักประเภทให้บริการเงินทุนหมุนเวียนระยะสั้น
ในรูปแบบการซื้อลดหนี้การค้าที่ได้โอนสิทธิแล้ว และเป็นหนี้การค้าปกติ (แฟคตอริ่ง) ก่อตั้งขึ้นในปี
2528 ปัจจุบันมีทุนจดทะเบียน 916.56 ล้านบาท มีรายได้หลักร้อยละ 39.02
มาจากสินเชื่อแฟคตอริ่ง อย่างไรก็ตาม บริษัทยังมีบริการสินเชื่อด้านอื่นๆ
ที่จะช่วยเสริมสภาพคล่องให้แก่ธุรกิจได้ เช่น บริการสินเชื่อลิสซิ่ง สินเชื่อสินค้าคงคลัง
สินเชื่อเงินให้กู้ยืม บริการหนังสือค้ำประกัน และสินเชื่อบุคคล เป็นต้น

ผลประกอบการของบริษัท ในปี 2549 บริษัทมีกำไรจากการดำเนินงาน 33.05 ล้านบาท
(ไม่รวมรายการที่ปรับปรุงบัญชีจากการฟ้องร้องดำเนินคดีของ EWC) ลดลงจากปี 2548 จำนวน
12.95 ล้านบาท โดยมีรายได้จากสินเชื่อเงินกู้ยืมเพิ่มขึ้นจำนวน 35.30 ล้านบาท
ทำให้มีรายได้รวมเพิ่มขึ้นจาก 166.25 ล้านบาทในปี 2548 เป็น 203.90 ล้านบาทในปี 2549
ในด้านค่าใช้จ่ายดำเนินงาน บริษัทมีค่าใช้จ่ายดำเนินงานเพิ่มขึ้นจาก 65.80 ล้านบาท เป็น 80.90
ล้านบาท เนื่องจากในปี 2549 มีค่าใช้จ่ายที่ปรึกษากฎหมาย และค่าใช้จ่ายอื่น ๆ
ที่เกิดขึ้นจากการที่บริษัทได้รับอนุมัติวงเงิน
และลงนามในสัญญาเงินกู้กับธนาคารต่างประเทศแล้วในวงเงิน 2,000 ล้านบาท
แต่ยังไม่สามารถเบิกถอนเงินได้ เนื่องมาจากเงื่อนไขทางการเงิน
บริษัทฯมีการตั้งสำรองหนี้สงสัยจะสูญของลูกหนี้ที่อยู่ระหว่างการผ่อนชำระจำนวน 95.64 ล้านบาท
บริษัทมีขาดทุนสุทธิ 574.86 ล้านบาท ลดลงจากกำไรสุทธิ 37.37 ล้านบาทในปี 2548
ในส่วนของงบดุล บริษัทมีสินทรัพย์รวม 1,112.57 ล้านบาท ลดลง 689.48 ล้านบาท
คิดเป็นร้อยละ 38.26 และยอดลูกหนี้แฟคตอริ่งสุทธิ 634.85 ล้านบาท ลดลงร้อยละ 19.27
ในส่วนของทุนจดทะเบียน บริษัทมีทุนจดทะเบียน 916.56 ล้านบาท และมีส่วนของผู้ถือหุ้นจำนวน
(193.50) ล้านบาท

อย่างไรก็ตาม บริษัทฯได้รับจดหมายจากลูกหนี้ที่บริษัทฯได้โอนสิทธิไปให้แก่เจ้าหนี้ EWC
แล้วว่ามีความประสงค์จะชำระหนี้ และอยู่ระหว่างการดำเนินการตามขั้นตอน เพื่อยื่นเอกสารต่อศาล
โดยบริษัทฯเชื่อมั่นว่า ภายหลังจากการรับชำระหนี้ดังกล่าว
และบริษัทฯโอนกลับรายการหนี้สงสัยจะสูญตามยอดเงินที่ได้รับชำระหนี้แล้ว
บริษัทฯจะมีกำไรจากการดำเนินงานที่เพียงพอ ประกอบกับ การที่ส่วนของผู้ถือหุ้นของบริษัทเป็นบวก
จะทำให้บริษัทฯสามารถกู้เงินจากธนาคารต่างประเทศซึ่งได้ลงนามสัญญาเงินกู้ไว้แล้วในปี 2549
วงเงิน 2,000 ล้านบาท เพื่อขยายสินเชื่อได้ และทำให้สามารถเพิ่มรายได้
และกำไรให้แก่บริษัทฯได้อย่างต่อเนื่อง

นอกเหนือจากผลการดำเนินงาน คณะกรรมการบริษัทมีนโยบายที่จะให้บริษัทมีบรรษัทภิบาลที่ดี
ภายใต้หลักการของการจัดการอย่างซื่อสัตย์สุจริต ความเป็นอิสระ
และหลีกเลี่ยงความขัดแย้งทางผลประโยชน์ การเปิดเผยข้อมูลอย่างถูกต้อง เพียงพอและทันการณ์
การที่ผู้บริหารทุกระดับชั้นมีความรับผิดชอบ สามารถตรวจสอบได้
รวมถึงการจัดการให้ผู้ถือหุ้นทุกกลุ่มได้รับความเป็นธรรม
โดยให้ความสำคัญกับการปฏิบัติตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
และตามแนวทางของตลาดหลักทรัพย์แห่งประเทศไทย ทั้งนี้
บริษัทเชื่อว่าการมีบรรษัทภิบาลที่ดีจะเป็นประโยชน์ในการจัดการให้มีผลประกอบการดีขึ้น
และจะเป็นประโยชน์ต่อผู้ถือหุ้น และนักลงทุนในระยะยาว

สำหรับเป้าหมายในการดำเนินธุรกิจปี 2550 บริษัทจะเน้นการขยายสินเชื่อแฟคตอริ่ง
โดยเน้นในกลุ่มลูกหนี้เอกชนรายใหญ่ที่มีแนวโน้มการเติบโตดี หน่วยงานราชการ และรัฐวิสาหกิจ
เนื่องจากบริการแฟคตอริ่งเป็นบริการที่มีประโยชน์ต่อธุรกิจขนาดกลางและขนาดย่อม
หรือแม้แต่ขนาดใหญ่ ธุรกิจที่กำลังเติบโตล้วนมีความต้องการเงินทุนหมุนเวียนสูง
ซึ่งเปรียบเสมือนเส้นเลือดใหญ่ที่หล่อเลี้ยงธุรกิจ ดังนั้น
ธุรกิจแฟคตอริ่งจึงมีความสำคัญและจำเป็นต่อธุรกิจทุกประเภทมาตลอด
โดยบริษัทมุ่งมั่นที่จะพัฒนาองค์กรให้เติบโตไปพร้อม ๆ กับลูกค้าของบริษัท
ด้วยการบริหารงานที่มีประสิทธิภาพ ฐานะทางการเงินที่มั่นคง
และการกำกับดูแลกิจการที่ดีท่ามกลางการแข่งขันที่รุนแรงมากขึ้น
ในส่วนของการแก้ไขและติดตามหนี้ที่มีปัญหา ก็จะได้เร่งให้มีแก้ไขและติดตามอย่างต่อเนื่อง
รวมถึงการรักษาคุณภาพของสินเชื่อใหม่และสินเชื่อเก่าที่มีอยู่ไม่ให้กลายเป็นหนี้เสียเพิ่มเติม

และดังเช่นทุกปีที่ผ่านมา คณะกรรมการบริษัทมีความมุ่งมั่นที่จะบริหารงานด้วยความรัดกุมต่อไป
เพื่อทำให้บริษัทสามารถเติบโตได้อย่างมั่นคงในอนาคต ท้ายที่สุดนี้ คณะกรรมการบริษัท ผู้บริหาร
และพนักงานทุกคน
ใคร่ขอขอบคุณท่านผู้ถือหุ้นที่ได้ให้การสนับสนุนและให้ความไว้วางใจแก่บริษัทเป็นอย่างดี
ขอขอบคุณลูกค้าที่ใช้บริการของบริษัทอย่างต่อเนื่อง และการสนับสนุนจากทุก ๆ
ท่านจะส่งผลให้บริษัทประสบความสำเร็จตามเป้าหมายที่วางไว้ในอนาคต